ગુજરાત વિધાનસભા ચૂંટણીની તૈયારીઓ પૂર જોશમાં ચાલી રહી છે, પરંતુ હજુ સુધી ચૂંટણીની તારીખોની જાહેરાત થઇ નથી. આ માટે વિપક્ષ સતત મોદી સરકાર પર પ્રહારો કરી રહ્યું છે. હાલમાં જ પૂર્વ નાણાં મંત્રી પી.ચિદમ્બરમે આ મામલે પીએમ મોદી પર હુમલો કરતાં ટ્વીટ કર્યું હતું. તેમણે ટ્વીટમાં લખ્યું હતું કે, જ્યારે ગુજરાત સરકાર દરેક પ્રકારની છૂટની જાહેરાત કરી લેશે, ત્યાર બાદ ચૂંટણી તારીખોની ઘોષણા કરવામાં આવશે. ચૂંટણી પંચ દ્વારા પીએમ મોદીને ઑથોરાઇઝ્ડ કરવામાં આવ્યા છે કે, તેઓ પોતાની છેલ્લી રેલીમાં ચૂંટણીની તારીખોની જાહેરાત કરે અને ચૂંટણી પંચને એ અંગે જાણકારી આપી દે. પી. ચિદમ્બરમની આ તીખી ટિપ્પણીનો જવાબ આપતાં મુખ્યમંત્રી વિજય રૂપાણીએ કહ્યું હતું કે, લાગે છે કે, પી.ચિદમ્બરમ અને કોંગ્રેસ પક્ષ ગુજરાત ચૂંટણીથી ડરે છે અને આ કારણે જ આવી વાતો કરે છે.